Llon llygod - lle na bo cath: trafodaeth o esblygiad a dyfodol addysgeg y Cyfnod Sylfaen yng Nghymru
Dadleua addysgwyr y gall ymagwedd ‘laissez faire’ fod yn ddull- arwain cadarnhaol neu ddinistriol yn dibynnu ar y cyd destun. (Barnett, Marsh a Craven, 2005; Cherry, 2018). Yn achos addysgeg y Cyfnod Sylfaen awgryma Siraj yn ei hadolygiad yn 2015 mai negyddol yw’r canlyniad parthed dewis  Llywodraeth Cymru i gamu’n nol, yn hytrach na sicrhau gweithrediad effeithiol o’r diwygiad.
Gall ymagwedd fwy ‘llac’ fod yn fanteisiol lle mae arbenigedd yn bodoli eisioes, lle mae timoedd sy’n llawn cymhelliant, ac yn hyderus o ran eu gwybodaeth a’u dealltwriaeth o’r athroniaeth yn medru parhau heb arweiniad ac ymyrraeth. (Cherry, 2015). Mynega tystiolaeth o fonitro mai carfan fechan o ddarparwyr a berthyn i’r uchod gyda’r mwyafrif yn enwedig athrawon plant 5 – 7 oed (Blwyddyn 1 a 2 cynt) yn llai gwybodus a’u hymrwymiad i’r newidiadau yn amrywio. 
Roedd gweithredu’r Cyfnod Sylfaen yn gyfle i gydnabod pwysigrwydd addysg yn y blynyddoedd cynnar a gwrthdroi cwricwlwm oedd wedi ei gynllunio’n gul. Fel yn achos y Cam Sylfaen yn Lloegr roedd yna bryder bod darpariaeth gyfyng yn niweidio plant a’n gwrthdroi eu hawliau. (Edgington, 2017). 
Cydnabu hyrwyddwyr, athrawon ac addysgwyr bod atebolrwydd o fewn addysg yn bwysig i sicrhau ansawdd a safon. Ond, pa fath o ddata oedd yn bwysig i’w gywain? Yn ogystal, oedd y systemau a oedd yn bodoli eisioes yn addas ar gyfer y ffordd ‘newydd’ o weithredu?

Yn y dechread
Pan gyhoeddodd Jane Davidson y Gweinidog dros Addysg yn 2003 dogfen ‘Y Wlad sy’n Dysgu’, sef ei bwriadau ar gyfer y cwricwlwm yng Nghymru, cafwyd bloeddio croch o gwr addysgwyr y blynyddoedd cynnar ac ochenaid o ryddhad bod gweledigaeth Llywodraeth Cymru o ran addysg plant ifainc o’r diwedd yn atseinio priodoledd a pholisi grymus. Ymhlith y diwygiad oedd argymhellion ‘radical’ ar gyfer y Cam Sylfaen sef addysg plant 3 – 7 oed. Mynegwyd nad oedd plant ifainc yn gwneud y cynnydd mwyaf y medrent, na chwaith oedd ysgolion a darpariaethau’n sicrhau profiadau addas a gwerthfawr er mwyn ennyn diddordeb i ddatblygu’n ‘ddysgwyr annibynnol’ a ‘dysgwyr gydol oes’ Llywodraeth Cymru (2003). Roedd y duedd i wneud tasgau ben bwrdd a gwthio plant i addysg ffurfiol cyn eu bod yn barod yn wybyddol a chorfforol wedi dod yn sefyllfa gyffredin, a rhaid oedd newid yr arfer rhag niweidio lles a hunan fri plentyn ar ddechrau ei addysg. I addysgwyr plant y blynyddoedd cynnar, roedd y newyddion yn cydnabod yr hyn a wyddem bob un, mai oedolion medrus wedi’u hyfforddi i ddeall datblyiad y plentyn ynghyd a phrofiadau uniongyrchol ac amgylcheddau pwrpasol oedd rhai o hoelion wyth addysg plant ifainc.
Rhyfedd o beth yn 2015 bod Cymru ar droad diwygiad arall ‘Dyfodol Llwyddiannus’, gyda nifer o’r argymhellion a’r rhesymau dros newid yn parhau…’sicrhau defnydd o addysgegau amrywiol ac addas, sicrhau adeiladu ar wybodaeth flaenorol y plant, creu cyd-destunau dilys i ddysgu.’ Donaldson (2015:66/67).
Addawodd y Cyfnod Sylfaen (CS) athroniaeth plentyn ganolog a wna adeiladu ar arfer dda y sector 3 i 5 a fodolai eisioes. Yn ychwaneg mabwysiadwyd rhai agweddau o athroniaethau byd eang megis Te Whariki Seland Newydd a Reggio Emilia Gogledd yr Eidal er mwyn ffurfio continiwwm o ddysgu a fyddai’n caniatau llais y plentyn a’i ddyheadau i fod yn flaenllaw.
Wedi’r cyhoeddiad yn 2003, dros y dair blynedd nesaf peilotwyd y fenter mewn 41 ysgol a lleoliad led led Cymru - gwerthuswyd y rhain o dan arweiniad Kathy Sylva ac Iram Siraj a cyhoeddwyd dogfen swmpus Prosiect Monitro a Gwerthuso Gweithredu’r Cyfnod Sylfaen (MEEIFP) yn 2005. Yn dilyn y gwerthusiad ac ymgynghoriad yn 2006 lansiwyd y Cyfnod Sylfaen yn swyddogol; rhwng 2008 a 2011 gweithredwyd rhaglen dreigl flynyddol o gyflwyno’r athroniaeth i blant 3 a 4 oed i gychwyn hyd at 6 a 7 oed. Buddsoddwyd a chyllidwyd Awdurdodau Addysg Lleol er mwyn sefydlu ymgynghorwyr CS ymhob Sir ac i hyfforddi staff o ysgolion gan baratoi bwydlen o fodylau a fyddai’n siwrhau cysondeb o ran y negeseuon allweddol oedd yn greiddiol i’r athroniaeth. Roedd stad y genedl yn ymddangos yn llewyrchus.
Dros y blynyddoedd nesaf sicrhaodd Llywodraeth Cymru bod y gweithlu yn canu’r un hymn dôn, fel disgwylir, cedwasant lygaid barcud ar y datblygiadau gan ymateb i argymhellion y peilot wrth i weithrediad y Cyfnod Sylfaen ddod i fodolaeth? 
Nid felly mo’r achos – er i’r modylau a’r ymgynghorwyr sirol dderbyn yr un wybodaeth; wrth drosglwyddo’r negeseuon i’r gweithlu, gwahanol oedd y profiadau a’u derbyniwyd ar hyd a lled y wlad. Mater arall oedd pwy gafodd fynychu’r hyfforddiant a sawl modiwl dderbyniodd pob aelod staff. Yn aml un neu ddau o bob sefydliad a wnaeth dderbyn y cyrsiau ac yna rhaeadrwyd y wybodaeth ganddynt yn ol yn eu hysgolion a wnaeth gynyddu’r broblem o negeseuon cymysg. 
Prin wnaeth y cyfryngau helpu wrth gyflwyno’r Cyfnod Sylfaen i’r cyhoedd, y clip archif a’i ddefnyddiwyd i gyd fynd a’r eitem byddai plant ar feiciau tu allan – nid oedd hyn yn gymorth i geisio dwyn perswad ar rieni a staff  oedd yn barod ddrwgdybus o addasrwydd y diwygiad.

Ariannwyd y fenter i sicrhau bod y gymhareb oedolion i blant yn uchel – sef un o brif fwriadau’r CS i sicrhau cyfleoedd i feddwl a thrafod mewn grwpiau bychain er mwyn codi safonau. Yn y lleoliadau hynny lle roedd y staff wedi’u hyfforddi’n dda a chefndir gref o addysgeg plant bach gwnaeth yr ysgolion ffynnu. Stori wahanol oedd hi mewn lleoliadau eraill lle cyflogwyd ‘pobl’ ychwanegol yn hytrach na unigolion oedd wedi’u hyfforddi a chyda phrofiad Siraj (2015).
Roedd sicrhau gweithlu pwrpasol yn elfen dyngedfenol i sefydlu llwyddiant. Roedd dealltwriaeth o’r ‘paradeim ddeuol’ fel crybwyllir gan Siencyn (2010) a Pascal a Bertram (1997) yn galluogi y cysyniadau o sgaffaldu, dysgu drwy brofiadau a chynnwys llais ac awydd y plentyn yn fodd o siwrhau egwyddorion y CS o fewn darpariaethau addysg gynnar.
Y cyfnod diffaeth
Rhwng adeg gweithredu’r CS tan 2014 prinhau wnaeth y cyfleoedd i staff fynychu hyfforddiant safonol o achos sefydlu ac ail strwythuriad yr Awdurdodau Addysg i Gonsortia. Yn ei adroddiad interim yn 2010 noda Estyn ’bod y rhan fwyaf o ymarferwyr plant dan 5 oed wedi derbyn hyfforddiant yn un o’r pump modiwl’ (2010:3), er ni gyhoeddwyd data o’r niferoedd ar gyfer pob awdurdod. Cafwyd canmoliaeth cadarnhaol yn gyffredinol i’r CS, ymhlith yr adborth daeth beirniadaeth o sawl cyfeiriad. Yn yr un ddogfen (2010) adleisia Estyn bod angen ail ystyried y dull o gyflwyno’r modylau a bod rhaid i’r wybodaeth gael ei raeadru’n fwy effeithiol ar draws ysgolion.
Yn ddiweddarach yn adolygiad annibynnol Iram Siraj (2015) nododd bod yna anghysonderau o ran dealltwriaeth arweinyddion o egwyddorion y Cyfnod Sylfaen a bod lleoliadau amrywiol yn gweithredu ar y ddau begwn eithafol, y naill yn rhoi rhyddid llwyr i blant heb strwythuro’r dysgu ac eraill yn cynllunio’r cwricwlwm mor fanwl fel na ellid ystyried awydd a diddordeb y plentyn. Yng ngwerthusiad hydredol WISERD cydnabu hwythau er bod yna agweddau cadarnhaol yn ymddangos o’r diwygiad anghyson oedd yr arfer dda led led Cymru a dylid ymhlith yr argymhellion: addasu’r modylau hyfforddiant, sicrhau arweiniad clir i rieni, staff ac yn arbennig arweinwyr a phenaethiaid.
Pan sefydlir unrhyw ymyrraeth neu fenter, tybir mai y sawl sydd wrth y llyw sy’n gyfrifol am weithrediad effeithiol – gwelir o’r Fframwaith arolygu ddiweddaraf gan Estyn (2107) a’r Safonau Newydd ar gyfer Athrawon ac Arweinwyr yng Nghymru (2017) mai dyma’r achos. Mae staff ysgolion a lleoliadau’n arddangos consyrn o ran y baich o arolygiadau cyson. Tan yn ddiweddar y duedd gyda dulliau meintiol tebyg yw mesur lefelau plant, yn hytrach na effeithiolrwydd lleoliadau a’r gwahaniaeth a wnaed i blentyn o ran y profiadau a’u derbynir.
Beth felly aeth o’i le? Roedd dechreadau’r daith yn addawol a chlir, yr athroniaeth yn seiliedig ar ymchwil a thystiolaeth gadarn a’r nod o sicrhau cydraddoldeb ar draws Cymru o ran cwricwlwm priodol a gweithlu deallus.
Wrth fethu sicrhau monitro craff o’r gweithredu yn barhaus, roedd yr amrywiaethau o ran disgwyliadau rhwng y sector cyn addysg a’r sector a’i gynhelir yn eang. Yn greiddiol roedd y sawl oedd yn ‘mesur’ yr effeithiolrwydd o weithlu a darpariaethau safonol yn ddadleuol, yn aml unigolion oedd a phrofiad prin a diffyg dealltwriaeth o addysgeg datblygiad plant ifainc. 
Gyda dyfodiad y fframwaith Llythrenedd a Rhifedd a’r profion Cenedlaethol (dewisiol – fel y’u gelwir) rhoddwyd pwysau gynyddol ar ysgolion unwaith yn rhagor i arddangos tystiolaeth meintiol o allu plant a wnaeth ddylanwadu’n andwyol ar weithrediad effeithiol a bwriadwy o athroniaeth y Cyfnod Sylfaen. Y flaenoriaeth oedd lefelau a safonau – rhain yn cael eu llywio gan ganlyniadau profion cenedlaethol megis PISA, a’r diffyg gan swyddogion ac arweinwyr/ penaethiaid o sefyll yn y bwlch a datgan hawliau plant o ran eu haddysg. Eironig yw’r ffaith bod ein holl dogfennau polisi cwricwlaidd wedi’u selio ar erthyglau Confensiwn y Cenhedloedd Unedig a’n gweithrediad o’r polisiau hynny i’r gwrthwyneb.
Cenhadwr o’r Gogledd
Yn sgil Arolwg Estyn (2010), sylwadau yr adroddiadau monitro (2015) a’r argymhellion yn nogfen Dyfodol Llwyddiannus (2015) ynghyd a Chynllun Gweithredu’r Cyfnod Sylfaen (2016), sefydlwyd Rhwydwaith rhagoriaeth y Cyfnod Sylfaen yn 2018 gyda chynrhychiolaeth o arbenigwyr o ar draws Cymru. Rol y rhwydwaith yw adrodd yn uniongyrchol i’r ysgrifennydd addysg Kirsty Williams er mwyn sicrhau bod polisi yn adlewyrchu anghenion a hawliau plant ifainc ac addysgwyr y blynyddoedd cynnar. Bydd eu rol yn dyngedfennol bwysig yn y dyfodol agos er mwyn osgoi ailadrodd cyfyngderau ac aawsterau’r diwygiad diwethaf.
Gwna’r Athro Donaldson grybwyll addysgeg y Cyfnod Sylfaen yn fodd effeithiol o gefnogi taith addysgol y plentyn. Gwna argymhell i ddatblygu athroniaeth sy’n adeiladu ar ddysgu drwy brofiadau ar gyfer plant o 3 – 16 oed.

Adrodda bwysigrwydd monitro yn ffurfiannol gan sicrhau bod pob un o’r rhanddeiliad cysylltiedig yn deall a chymeradwyo y ffordd newydd o weithredu. O fewn y ddogfen ceir penodau’n amlinellu argymhellion  cwricwlwm, strwythur, addysgeg ac asesu; bob un yn cydnabod yr arferion da y dylid adeiladu arnynt a’r diffygion i’w cywiro. 
Yn eu plith gwelir rhethreg gyson o’r angen am weithlu gwybodus, addysgeg bwrpasol a dulliau asesu cydlynol, adleisia yr angen i ysgolion fod yn fwy rhagweithiol a chymryd yr awennau drostynt eu hunain – er mai grymuso yw’r bwriad ai dyma a wneir mewn gwirionedd? Ni ellid gadael hyn i siawns gan obeithio y gwna athrawon gydymffurfio. Daw ail gyfle i gydio yn yr hyn a gredwn ynddo fel darparwyr addysg plant ifainc ac arwain yr ymgyrch. Sefydlu ein proffesiynoldeb ar draws y sectorau gan gynghori nodau’r athroniaeth a’r ffyrdd mwyaf priodol o’u gweithredu.
Gwyddys o brofiad nad yw dull ‘laissez-faire’ a gadael i bethau esblygu’n annibynnol o reidrwydd yn fanteisiol. Dylid ystyried cydbwysedd o hyfforddiant a chefnogaeth yn y lle cyntaf er mwyn gosod seiliau cadarn a dealltwriaeth gytun, yna daw’r camu am nol a gollwng y sgaffaldiau (i ddefnyddio cysyniad addysgol) fel y gall staff darpariaethau fod yn hyderus o ran eu harferion a’u dulliau a’n ffyddiog gwnant ateb gofynion, anghenion a hawliau yr unigolion yn eu gofal. 

